Vita ya Krim
Nguvu ya Milki ya Osmani ilikuwa ikipungua katika karne ya 19. Sultani alipaswa kukubali uhuru wa Ugiriki na Serbia; Misri iliwahi kutangaza uhuru wake chini ya Muhamad Ali Pasha hadi kuvamia Uturuki mnamo 1833. Nchi za Ulaya zilingilia kati na kuokoa Waosmani.  Wakati huohuo, nguvu ya Urusi ilikuwa ikiongezeka na katika mfululizo wa vita kadhaa Urusi ilitwaa milima ya Kaukazi, ufuko wa kaskazini ya Bahari Nyeusi na maeneo kadhaa ya Balkani yaliyowahi kutawaliwa na Waosmani. Uingereza ilihofia kuenea kwa Urusi hadi Bahari ya Mediteranea hivyo ikaona afadhali kusimama upande wa Waosmani.